o podpisu v imenu Evropske unije in začasni uporabi Sporazuma o znanstvenem in tehnološkem sodelovanju med Evropsko unijo in Kraljevino Maroko, v katerem so določeni pogoji za sodelovanje Kraljevine Maroko v partnerstvu na področju raziskav in inovacij v Sredozemlju (PRIMA)

OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Sklep (EU) 2017/1324 Evropskega parlamenta in Sveta o sodelovanju Unije v partnerstvu na področju raziskav in inovacij v Sredozemlju (v nadaljnjem besedilu: program PRIMA), ki ga skupaj izvaja več držav članic, je bil sprejet na predlog Komisije za pobudo PRIMA v skladu s členom 185 PDEU. Cilj programa PRIMA je izvajanje skupnega programa za krepitev raziskovalnih in inovacijskih zmogljivosti ter razvoj znanja in skupnih inovativnih rešitev za izboljšanje učinkovitosti, varnosti, zaščite in trajnosti agroživilskih sistemov ter celostne oskrbe in gospodarjenja z vodo v Sredozemlju. Program PRIMA bodo skupaj in pod enakimi pogoji izvajale številne države članice in tretje države (v nadaljnjem besedilu: sodelujoče države v programu PRIMA) z visoko ravnjo zavezanosti k znanstvenemu, upravljavskemu in finančnemu povezovanju. Kraljevina Maroko (v nadaljnjem besedilu: Maroko) je v dopisu z dne 26. septembra 2014 izrazila željo, da se programu PRIMA pridruži kot sodelujoča država, in se zavezala, da bo k pobudi finančno prispevala skupno 20 milijonov EUR. Za zagotovitev, da Maroko sodeluje v programu PRIMA enakopravno z državami članicami in tretjimi državami, pridruženimi programu Obzorje 2020, je potreben mednarodni sporazum z Unijo, da se področje uporabe pravne ureditve, vzpostavljene s Sklepom (EU) 2017/1324, razširi na Maroko. Svet je 30. maja 2017 Komisijo pooblastil, da v imenu Unije začne pogajanja z Marokom o mednarodnem sporazumu med Unijo in Marokom o pogojih za sodelovanje Maroka v programu PRIMA pod pogojem sprejetja Sklepa (EU) 2017/1324. Pogajanja so se začela 26. junija 2017 in se uspešno zaključila 22. januarja 2018, ko sta glavna pogajalca prihodnjih pogodbenic parafirala besedilo osnutka sporazuma. Osnutek sporazuma, ki je priložen temu predlogu, je v skladu s pogajalskimi direktivami, ki jih je izdal Svet. Zlasti določa, da so pogoji za sodelovanje Maroka v programu PRIMA tisti iz Sklepa (EU) 2017/1324, s čimer se neposredno sklicuje na zakonodajni akt Unije. Za zagotovitev zaščite finančnih interesov Unije, zlasti pristojnosti Komisije, Evropskega urada za boj proti goljufijam, Računskega sodišča in izvedbene strukture programa PRIMA (struktura PRIMA-IS) za izvajanje revizij in preiskav v skladu z veljavno zakonodajo Unije, so v sporazumu izrecni sklici na ustrezne določbe Sklepa (EU) 2017/1324, pogodbenice pa so obvezane, da zagotovijo vso potrebno pomoč za zagotovitev njihovega izvajanja. Poleg tega prihodnji sporazum določa, da se morajo pogodbenice dogovoriti o podrobnih ureditvah za pomoč, saj so takšne ureditve bistvene za njihovo sodelovanje na podlagi tega sporazuma.

Sporazum določa njegovo začasno uporabo do podpisa, da lahko maroški raziskovalci kar najbolj izkoristijo razpise, objavljene v okvru prvega letnega delovnega načrta programa PRIMA za leto 2018. V tem letnem delovnem načrtu so že podrobno obravnavani pogoji za upravičenost do sodelovanja in financiranja pravnih oseb s sedežem v državi, ki postane sodelujoča država med izvajanjem letnega delovnega načrta, kot je Maroko. Po členu 7(2) Sklepa (EU) 2017/1324 se upravičenost do sodelovanja določi ob izteku roka za predložitev, in sicer 17. aprila 2018, kot je določeno v letnem delovnem načrtu programa PRIMA. Ob upoštevanju navedenega je Maroko med pogajanji izrazil pripravljenost, da začasno uporablja ta sporazum in tako maroškim raziskovalcem omogoči, da v celoti izkoristijo navedene razpise.

•Skladnost z veljavnimi predpisi s področja zadevne politike